Bejaarde deur hond verskeurArgieffoto: Pixabay.com ŉ Bejaarde man is Donderdagmiddag gedurende sy middagstappie op ŉ pad tussen kleinhoewes in die Carletonville-omgewing in Gauteng deur ŉ hond verskeur. Chitra Bodasing, woordvoerder van ER24, het Vrydag aan Maroela Media gesê die man, in sy 90’s, het in die Water’s Edge-pad gestap toe ŉ hond, vermoedelik ŉ Amerikaanse veghond, glo by een van die kleinhoewes uitgestorm en hom aangeval het. “Die man is in ŉ kritieke toestand aangetref toe paramedici by die toneel opgedaag het,” het Bodasing gesê. Die man is met ŉ helikopter van ER24 na ŉ hospitaal geneem. Sy toestand was nie teen Vrydag bekend nie.